Gazeta Sporturilor

Gazeta Sporturilor este un ziar de sport din România, iar extensia sa digitală, GSP.ro, este unul dintre cele mai mari site-uri de sport din țară. Majoritatea articolelor publicației sunt despre fotbal, însă ea acoperă și cele mai importante evenimente sportive din România și din străinătate.

Gazeta este al treilea cel mai longeviv cotidian de sport din Europa cu publicare neîntreruptă. În 2024, Gazeta Sporturilor împlinește 100 de ani de existență.

Istorie 
Presa strict sportivă în România a început în anul 1880 cu bilunarul Sportul, dispărut după 3 ediții. Au urmat mai multe publicații cu caracter sportiv, dintre cele cu viață mai lungă menționând Sportul (1906-16), Revista Autombilă (1908-1922), Ecoul Sportiv (1921-24). În februarie a apărut un ziar cu 2 apariții pe săptămână, numit Sportul. Acesta, cu același conținut ca și viitoarea Gazetă a Sporturilor și-a încetat apariția în februarie 1925.

Ziarul Gazeta Sporturilor a apărut începând cu 14 septembrie 1924, cu apariție de 4 ori pe săptămână, apoi numai de două ori, în timpul iernii și 3 apariții vara. Din 1934 devine cotidian. Ziarul și-a încetat apariția temporar, între 3 iulie și 6 octombrie 1940, reapărând ca publicație legionară condusă de camaradul Virgil Popescu, în scurta perioadă în care gruparea lui Horia Sima s-a aflat în fruntea guvernului. Până atunci, Gazeta a concurat pe piața sportivă cu Sportul Zilnic (1934), Sportul Capitalei (1937-40), Universul Sport (1938-42) și cu cotidienele generaliste care au oferit spații importante sporturilor (Dimineața, Universul, Curentul, Temesvari Hirlap, Temesvarer Zeitung în Timișoara, Ellenzek in Cluj. După al Doilea Război Mondial și instaurarea regimului comunist în România, a funcționat o perioadă în paralel cu nou-înființatul Sportul Popular (20 martie 1945). Din 1966 acordă, anual, premiul de Fotbalistul român al anului. Gazeta decade prin concurența cu Sportul Popular și dispare la 18 aprilie 1947. Astfel, amintitul Sportul Popular, devenit de la 11 noiembrie 1967 Sportul, a rămas vreme îndelungată singurul cotidian de sport din acea țară. Pe 23 decembrie 1989, pe când regimul Ceaușescu se prăbușea, colectivul său redacțional a hotărât să boteze publicația Gazeta Sporturilor cotidianului de sport înființat în anii 1920, păstrându-și până în prezent acest nume. Ulterior, în timp, a trecut prin mânile mai multor societăți. Site-ul rulează și subdomeniul stirinebune.gsp.ro., care „abundă în materiale și fotografii cu fete sumar îmbrăcate”.

În anul 2000, ziarul a avut vânzări medii de circa 26.026 de copii (locul 2 ca ziar sportiv după Pro Sport), avansând până la 64.795 de exemplare în anul 2009, devenind lider pe piața ziarelor sportive.

După o perioadă în care s-a aflat în posesia trustului elvețian Ringier, Gazeta Sporturilor a intrat din iunie 2003 în trustul Intact, dar a păstrat mereu o distanță editorială și managerială față de celelalte produse din grup, cum ar fi Antena 1, Antena 3 sau Jurnalul Național. După 15 ani în care a dominat piața pe print și de online, Gazeta Sporturilor a fost din nou achiziționată de Ringier în august 2018. De data aceasta, GSP a devenit parte a companiei Ringier Sportal, un joint-venture între trustul elvețian de presă Ringier România și grupul bulgar Sportal Media Group.

Directorul ziarului este Ovidiu Ioanițoaia, redactor-șef fiind Cătălin Țepelin. 

Gazeta Sporturilor a fost editată de Convergent Media SA parte a Intact Media Group, firmă care a avut în 2006 o cifră de afaceri de 6,5 milioane de euro și un profit de 700.000 de euro.
Acționarii firmei sunt fiicele lui Dan Voiculescu.

Grupul Intact Media Group a avut un canal TV numit GSP TV. Acesta a fost lansat pe data de 26 iulie 2008 și a fost închis, locul lui fiind luat de televiziunea cu specific muzical ZU TV la 3 aprilie 2014.

Controverse 
În februarie 2017, Gazeta a anunțat eronat că Muzeului de Geologie ar avea un depozit cu material radioactiv extrem de periculos.

Într-un inverviu acordat pe data de 10 august 2017, selecționerul naționalei de atunci, Christoph Daum, a declarat faptul că „pentru mine, acest ziar este bun doar pentru a pune peștele in el.”

Suplimente 
Suplimentul Campionii a fost o revistă ce apărea în 6 numere pe an începând cu 2006, trustul anunțând un tiraj mediu de 18.000 de exemplare.

Conducerea ziarului 
 Gazeta Sporturilor are o redacție consistentă, cu peste 50 de jurnaliști, formată din reporteri, redactori, fotoreporteri, cameramani, editori, tehnicieni șamd.
 La conducerea Gazetei se află redactorul-șef Cătălin Țepelin, unul dintre cei mai experimentați jurnaliști din presa de sport. Cu o istorie de peste 25 de ani în cele mai bune redacții din țară, el a parcurs din 1997 toate etapele meseriei de jurnalist, de la reporter la adjunct și ulterior șef al Departamentului de Fotbal, pentru ca mai apoi să devină Digital Manager și, din iulie 2018, redactor-șef. El este cel care a gestionat dezvoltarea online a Gazetei în ultimii 12 ani și a  asigurat tranziția de la un brand exclusiv de presă scrisă la cel mai bun site de sport din România, GSP fiind acum unul dintre cele mai puternice și mai inovative branduri din media digitală. În 2022, Țepelin a primit un premiu special din partea APS (Asociația Presei Sportive din România) pentru relansarea digitală a Gazetei.
 Directorul publicației este Ovidiu Ioanițoaia – un reper pentru întreaga presă sportivă din România. El a condus mai multe ziare (Sportul românesc, ProSport, Gazeta Sporturilor), a realizat celebra emisiune Procesul Etapei pe ProTV, transformată ulterior în Recursul Etapei la Antena 1, a făcut Tribuna Zero la Europa FM, iar acum scrie un editorial zilnic în Gazetă și realizează emisiunea Prietenii lui Ovidiu, difuzată săptămânal exclusiv pe GSP.ro. În anii ’70-’80 a publicat cinci cărți de reportaje și interviuri, iar până acum a primit aproape 50 de premii pentru activitatea sa jurnalistică extrem de prodigioasă. 
 Cătălin Tolontan, redactor-șef al Gazetei în perioada 2003-2018, este coordonator editorial pentru Libertatea și GSP, concentrându-se în ultimii ani pe investigații și pe presa generalistă. El a condus redacția atât în perioada ProSport (1997-2003), cât și în anii de după trecerea la Gazetă, fiind liderul echipei în anii în care GSP a redevenit lider de piață pe print, s-a dezvoltat puternic pe online și s-a impus drept cea mai puternică voce din peisajul presei de sport. În 2021, Tolontan a fost nominalizat de celebra revistă Fortune din Statele Unite ale Americii printre “Cei mai puternici 50 de lideri ai lumii”, după nominalizarea la Oscar primită de documentarul Colectiv, bazat pe investigațiile jurnalistice coordonate de Tolontan în Gazetă, în anii 2015-2018. 
 Din echipa Gazetei Sporturilor fac parte acum unii dintre cei mai apreciați jurnaliști din presa sportivă din România: Cristian Geambașu, Dan Udrea, Remus Răureanu, Luminița Paul, Roxana Fleșeru, Costin Ștucan, Marius Mărgărit, Theodor Jumătate, Adrian Florea, Andrei Crăițoiu șamd. 
 Emanuel Valeriu - redactor șef în perioada 1968-1970

Note

Legături externe 
 www.gsp.ro - Site web oficial

Ziare în limba română
Ziare sportive
Publicații de sport din România
Intact Media Group